II.
Predkladacia správa
k návrhu na účasť delegácie Slovenskej republiky na 12. medzinárodnej konferencii legálnej metrológie v Berlíne v dňoch 26. – 29. októbra 2004
Medzinárodná organizácia pre legálnu metrológiu OIML Organisation Internationale de Métrologie Légale) vznikla v roku 1955 ako medzivládna organizácia na základe ustanovujúceho dohovoru. Organizácia bola založená s cieľom riešiť na medzinárodnej úrovni technické a administratívne problémy, ktoré vznikajú pri používaní meradiel a zabezpečiť medzinárodnú zhodu meraní v obchode. Hoci pôvodne bola zameraná na metrológiu v obchode, expanzia rapídne rastúcich požiadaviek vlád na povinné merania vyplývajúce zo záväzných právnych predpisov viedli k tomu, že OIML sa zamerala na tvorbu medzinárodných požiadaviek na meradlá používané aj pri ochrane životného prostredia, zdravia obyvateľstva, bezpečnosti a v zdravotníctve.
Bývalé Československo ratifikovalo dohovor v r. 1956. Po rozdelení ČSFR obe nástupnícke republiky, t. j. Slovenská republika a Česká republika nadviazali na členstvo po ČSFR listinou o pristúpení, takže sa uchovala kontinuita členstva.
Vrcholným orgánom organizácie je Medzinárodná konferencia legálnej metrológie, ktorá má diplomatický štatút a rozhoduje o zásadných otázkach činnosti OIML. Zvoláva sa každé 4 roky.
V súčasnosti je v OIML združených 60 členských štátov a 50 štátov členov korešpondentov. Pracovným orgánom organizácie je Medzinárodný výbor pre legálnu metrológiu – CIML, ktorý pozostáva zo zástupcov všetkých členských krajín, menovaných svojimi vládami. Členom CIML za Slovenskú republiku je Jozef Orlovský, riaditeľ odboru Slovenskej legálnej metrológie, Banská Bystrica (uznesenie vlády č. 385 zo dňa 12. mája 1999). CIML volí zo svojho stredu prezidenta a dvoch viceprezidentov. CIML sa schádza na svojich zasadnutiach jedenkrát ročne. Organizačným a výkonným orgánom OIML je Medzinárodný úrad pre legálnu metrológiu – BIML (Bureau International de Métrologie Légale), ktorého sídlo je v Paríži.
Základnými výkonnými článkami OIML sú technické výbory a podvýbory. Technických výborov je 18 a Slovenská republika vykonáva funkciu sekretariátu jedného z nich, a to TC 4 „Etalóny. Kalibračné a overovacie zriadenia“.
V súlade s programom rokovania 12. medzinárodnej konferencie legálnej metrológie budú prerokované najmä nasledujúce otázky:
-	správa o činnosti OIML od 11. konferencie a správa prezidenta CIML,
-	prijatie kľúčových rozhodnutí o orientácii a stratégii OIML na roky 2005-2008 v súlade dlhodobou politikou OIML,
-	zhodnotenie činnosti technických výborov a schválenie nových technických predpisov (odporúčaní) OIML,
-	certifikácia meradiel OIML, vzájomné akceptovanie a/alebo uznávanie certifikátov OIML – Dohoda o vzájomnom akceptovaní,
-	problematika podpory rozvoja metrológie a prijatie rozhodnutí o najvhodnejšej štruktúre v rámci OIML pre pomoc rozvojovým krajinám,
-	správa o čerpaní rozpočtu v rokoch 2001-2003 a schválenie rozpočtu OIML na nasledujúce roky 2005-2008.
V dňoch konania konferencie sa zároveň uskutoční zasadnutie Medzinárodného výboru pre legálnu metrológiu CIML.
Materiál neobsahuje Doložku finančných, ekonomických, environmentálnych vplyvov a vplyvov na zamestnanosť. Náklady súvisiace s účasťou členov delegácie na WIPO summite budú hradené z prostriedkov vysielajúcich organizácií. Cesta je plánovaná a účasť delegácie Slovenskej republiky nevyžaduje zvýšené nároky na štátny rozpočet.
Materiál bol vypracovaný v spolupráci s MZV SR. 
Materiál je nelegislatívnej povahy, nezasahuje do pôsobnosti iných orgánov verejnej moci, nevyplývajú z neho týmto orgánom nijaké úlohy a preto sa naň vzťahuje výnimka z predkladania materiálov na pripomienkové konanie (bod 3.1.5. Metodického pokynu na prípravu a predkladanie materiálov na rokovanie vlády SR, vydaného vedúcim úradu vlády SR, s účinnosťou od 1.11.2001).